VIGAN CITY – Panangtesting no nakaalerto ti kapolisan ditoy iti pangta ti terorismo wenno maysa laeng a panangsutil kadagiti tattao?
Iti sardam ti Oktubre 30, nakigtot dagiti empleado ti maysa a kompania ti transportasion ken dagiti traysikelan nga agur-uray iti pasaheroda gapu iti naidisso a plastic bag a mapapati a naglaon iti bomba iti asideg ti bangketa ti tiendaan publiko ditoy.
Naammuan iti maysa nga agpaspasada a dina kayat a painagan a nakitada ti maysa a Tamaraw FX a nagsardeng iti akin-amianan a paset ti kalsada iti ballasiw ti Partas Transportation, maysa a lalaki ti dimsaag sa mapapati nga inan-anatna nga indisso ti maysa a plastic bag iti asideg ti bangketa iti akinlaud a pasdek ti tiendaan publiko, dagus met laeng a limmugan ket sipapardasen ti lugan a pimmanaw.
Mapapati a XAW475 ti plate number ti nasao a lugan. Di met nabigbig dagiti naglugan iti Tamaraw FX.
Nagsuspetsa dagiti nakakita iti insidente a bomba ti linaon ti plastic bag ket maysa ti timmawag iti polis tapno sukimatenda.
Nagresponde dagiti polis ngem saanda a ginaraw ti plastic bag. Binantayanda ketdi ti lugar tapno awan ti umasideg idinto a nagpatulongda iti Provincial Police Office tapno mangibaon iti bomb squad a mangsukimat iti nasao a bag.
Idi simmangpet ti bomb squad nga indauluan ni Insp. Mendoza, kinordonda ti lugar ket awanen ti pinalubosanda a lugan a lumasat. Simmangpet met ti fire truck ti Bureau of Fire Prevention a nakasagana nga agdepdep no adda maparnuay nga uram.
Kalpasan ti naanat a panangsukimat ti bomb squad iti plastic bag, naduktalanda a naglaon daytoy kadagiti pappapel ken nagawangan a plastic container ken dua a depektibo a circuit breaker.
Madama ti panangtunton dagiti polis no asino dagiti naglugan iti Tamaraw FX a nangibati iti plastic bag.
Adda pammilin dagiti agtuturay ti PNP iti panagalerto ti kapolisan gapu iti manamnama a panagdadarison dagiti tattao kadagiti nadumaduma a kamposanto iti pagilian iti All Saint’s Day ken aldaw dagiti natay.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn